  Виталий Пронин 6-тӥ феврале Ижысь аэропортэ вуиз Ижкар дивизилэн Георгиевской знамяез.Ижкарлэн музеез узырмиз - кылем арнянуналысен отын возиське Ижысь дивизилэн Георгиевской знамяезлэн копиез. 16-тӥ феврале Ижысь аэропортэ дуно арбери вуиз - Ижкар дивизилэн Георгиевской знамяез. Со знамя сярысь кылем арняе тросэз нырысьсэ кылӥзы, уго Граждан ожен герӟаськем учыръёс туннэ нуналозь ваньмыз усьтэмын ӧвӧл ай. 1918-тӥ арын 7-тӥ августэ Ижысь «Фронтовикъёслэн союззы» большевикъёслы пумит ӝутскиз, восстание борды итӥськизы Воткинскын улӥсьёс но. Соос 100 нунал пала возиськизы - собере соосты коммунистъёс пазьгизы. Восстание пыриськем сюрслэсь уно адямиос семьяосынызы ӵош кошкизы шундыӝужан пала, отысен итӥськизы А. Колчаклэн армиез борды, нимаз дивизия кариськыса. Ижкар дивизиез огназэ гинэ 1919-тӥ арын гужем пумын сэзь ожмаськемез понна А. Колчак Георгиевской знамяен пусйиз. Сое Иркутскысь Знаменской монастырьысь кибашлыос нимысьтыз куиллям. Но знамя асьме дивизие вуыса ӧз вутты: А. Колчакез пазьгемзы бере троссэ солэсь ваньбурзэ Иркутскысь шаертодонъя музее сётӥзы. 2017-тӥ арын со знамялэсь копизэ лэсьтӥзы Иркутскысь Харлампиевской черкын. Туэ январе знамяез вӧсязы, собере келязы Россиысь Кун Думае. Отысен ини Иже сое вуттӥзы Кун Думаысь депутат Алексей Загребин но Гуманитарной лицейлэн директорез Михаил Черемных - ӵапак со кичӧлтэмъя лэсьтэмын вал знамялэн копиез. - Та туж пусйымон учыр, со юрттоз 100 арлы берлань берытскыны, - шуиз Ижкарлэн йырызлэн воштӥсез Дмитрий Чистяков. - Та акцимылэн валтӥсь ужпумез - калыкез огазеян. Эшшо огпол малпаськоно но тодэ ваёно, макем кышкыт со - агай-вынъёс куспын ожмаськон. Кузь сюресэз ортчем знамя Ижкар аэропортысь нуэмын вал Михаил Архангеллэн черказ, отын Викторин митрополит литургия ортчытӥз. Нош собере знамя вуиз Ижкарлэн музеяз, отын ик табере возиськоз. Алёна Михайлова Туспуктӥз Дмитрий Стрелков Теги: история  